**Õppe kvaliteedi hindamise kriteeriumid**

Õppe kvaliteeti hinnatakse järgmiste TäKS-ist ja täienduskoolituse standardist tulenevate kriteeriumite alusel:

1. Õppekava nimetus väljendab võimalikult täpselt täienduskoolituse sisu
2. Õppekava õpiväljundid kirjeldavad, milliseid oskusi, teadmisi ja/või hoiakuid koolitusel osaleja omandab.
3. Õpiväljundites ja õppe sisus kirjeldatut on võimalik etteantud õppeajaga saavutada.
4. Kui täienduskoolituse eesmärk on anda koolitusel osalejale õigus mingis valdkonnas tegutsemiseks või vastava õiguse taotlemiseks (nt kutse), siis õppe sisu, õpiväljundid ja nende saavutamise hindamine arvestab õigusaktides, kutsestandardites sätestatud nõuetega.
5. Õppekavas on välja toodud, mida õppija peab tegema selleks, et koolituse lõpus saada tunnistus/tõend. Kui koolituse läbimisel väljastatakse osalejale tunnistus, siis õppekava sisaldab infot selle kohta, kuidas hinnatakse õpiväljundite saavutamist.
6. Koolitusasutus tagab, et koolitus on läbi viidud kodulehel avaldatud või tellijaga kokkulepitud õppekava kohaselt.
7. Koolitusasutus tagab, et füüsiline õppekeskkond (õppevahendid, seadmed, ruumid, ligipääs jms) ja/või e-keskkond on piisav täienduskoolituse läbiviimiseks ning toetab õppekava eesmärkide ja õpiväljundite saavutamist.
8. Koolitusasutus tagab koolitajate olemasolu, kellel on koolituse läbiviimiseks vajalik kvalifikatsioon, õpi- või töökogemus.
9. Koolitusasutus kogub täienduskoolituste kohta tagasisidet.
10. Koolitusasutus tagab täiskasvanud inimese õppimise ja enesearengu sihipärase toetamise.

Asutuse õppe kvaliteet vastab TäKS ja täienduskoolituse standardi nõuetele, kui kõik kümme kriteeriumit on hindamiskomisjoni arvates, kas täielikult või põhiosas täidetud (hinnangud „2 – nõue on täidetud“ ja „1-nõue on põhiosas täidetud“).

Kui kriteeriumide 1–10 puhul on kasvõi üks hinnang “0=nõue ei ole täidetud”, siis on asutuse koondhinnang “0 - Täienduskoolitusasutuse õppe kvaliteet ei vasta TäKS-i nõuetele”.

Negatiivse hinnangu korral saab asutus tähtaja, mille jooksul on võimalik lõpphinnangus märgitud puudused kõrvaldada. Tähtaja möödudes viib EKKA läbi kordushindamise. Igal asutusel on võimalik üks kord osaleda kordushindamisel.